A téli átigazolási időszakban felvetődött a csatár újbóli klubváltása. Sarri annak ellenére kizárta Abraham visszatérését, hogy Giroud sérüléssel bajlódott, és a Chelsea-nek problémái adódtak a gólszerzéssel. A Wolverhampton kitartó kérője volt januárban, ő azonban a maradás mellett döntött. A gólokkal januárban sem maradt adós: a QPR és az Ipswich kapujába kétszer-kétszer talált be, valamint gólt szerzett a Hull City ellen is. Az Aston Villa tavasszal kezdte meg felzárkózását a középmezőnyből. Márciustól kezdve zsinórban 9 mérkőzést nyertek meg a bajnokságban a Bolton elleni bajnokival bezárólag, ahol Abraham előbb betalált, majd sérülést szenvedett, így az alapszakasz hátralévő meccseit ki kellett hagynia. Mivel a csapat az 5. helyen végzett, rájátszásban vehetett részt a feljutásért, ahol a támadó már ismét bevethető állapotban volt. A West Bromwich elleni elődöntő első mérkőzésén gólt szerzett, az Aston Villa pedig bejutott a döntőbe, ahol a Derby County elleni győzelemmel biztosították feljutásukat az első osztályba. Sikeres szezonjának köszönhetően az idény álomcsapatába is beválaszották.